Papersnake/gushiwen huggingface dataset:
十月晦过巫山 其二
洪咨夔（宋代）

客里年华老，船头日色曛。天寒催雨雪，地远隔飞云。

为吏徒三尺，于民未一分。重惭豪杰士，度外立奇勋。
风物吟 其四
郑大枢（清代）

海港龙舟夺锦标，缠头三五错呼么。行看对对番童子，嘴里弹琴鼻里箫。
和杨公济钱塘西湖百题 其四 新径
郭祥正（宋代）

史君开小径，斜绕碧城隈。只欲通花县，春风几度来。
龙门八题 其六 仙掌擎月
段成己（金朝）

月出山头未数竿，仙人掌上玉团团。瑞光冷射三千丈，绝胜碧莲峰下看。
道庵小憩
钱时（宋代）

石径柴门屈曲通，拂檐疏竹弄微风。
等闲光影无人管，两树金沙相对红。
盂城驿雪中咏竹
薛瑄（明代）

高沙有候馆，阑槛殊幽清。槛内足凡木，凋萎不可名。

独彼凌云竹，郁有冒雪青。飘萧散寒叶，修直摇苍茎。

灵籁奏清响，锵若金石鸣。晴霄吐华月，流影乱虚明。

赏玩竟朝夕，似当西南朋。乃知岁寒操，匪独松柏贞。

矢心又不如，愧我为物灵。
朝谒太清宫九首 其八 亚、终献用《大安》。
郊庙朝会歌辞（宋代）

邈矣道祖，冥几惚恍。常德不离，至真无象。引位清穹，降祥神壤。

酌醴荐诚，控飙来享。
有永嘉薛君自号云屋来池阳以诗见贻用韵答之
戴炳（宋代）

清晨闻剥啄，喜得薛能诗。风月一囊锦，江湖两鬓丝。

寒城吹角夜，孤馆拥衾时。谁会吟心苦，梅花是旧知。
思归（时初为校书郎）
白居易（唐代）

养无晨昏膳，隐无伏腊资。遂求及亲禄，黾勉来京师。

薄俸未及亲，别家已经时。冬积温席恋，春违采兰期。

夏至一阴生，稍稍夕漏迟。块然抱愁者，长夜独先知。

悠悠乡关路，梦去身不随。坐惜时节变，蝉鸣槐花枝。
悼亡九首
张耒（宋代）

欲治烦恼更无方，只有头陀理最长。
不待存亡始知梦，故应交臂已凄凉。
送行诗 其一
郑清之（宋代）

中年别意增怀抱，昨夜秋声到客船。流水孤村鸦好在，平沙远景雁依然。

惜无绣口供吟笔，只有莼羹愧昔贤。付与西湖林处士，重阳健倒菊花前。
满庭芳（茅舍）
史浩（宋代）

柴作疏篱，茅编小屋，绕堤苦竹黄芦。老翁蜗处，却自乐清虚。理钓何妨钩直，据琴又、不管弦无。逍遥处，都捐世虑，忘我亦忘渠。

雨余。添美景，眉横山妩，脸媚花腴。笑凡间粉黛，浓抹轻涂。客至三杯薄酒，欲眠后、一枕蘧蘧。起来见，龟翻鹤舞，却是寿星图。
小孤山
李子荣（清代）

大江西南来，雪涨浩飞湍。连山叠隐见，孤岛骤巑岏。

贝阙支铁柱，鲛宫涌银盘。姽婳真静女，倭堕摇螺鬟。

风箫激灵籁，石镜明仙颜。凌虚自矫矫，望远故漫漫。

不图惊蠢尔，烽火照狂澜。击楫伊何人，指挥心力殚。

遂令藐姑射，依旧空明间。停桡结崇玩，雅咏非夸谩。

阳冈无堕燹，阴崖有栖翰。浩歌日欲曛，片云天际还。
长门怨
陆粲（明代）

金屋承恩事已非，玉颜憔悴度春晖。
无因得似宫前柳，时有长条拂御衣。
赠叠石戈生
王世贞（明代）

君家何处住，家住虎丘东。荔薜门初辟，芙蓉服自工。

移山一拳小，鞭石五湖空。陵陆须臾事，烟霞指顾中。

我仍输老圃，而岂后愚公。欲觅支机供，银河倘许通。
嵇侍中庙
王磐（明代）

十载家艰恨未消，又持手版仕昏朝。已知定乱功难就，犹幸临危节可要。

忠血数班沾藻火，英名千古迫云霄。一杯欲酹祠前土，野鹤昂藏未易招。
谢顾惠嵓园亭宴集 其二
方献夫（明代）

泉寺清何假，湖溪乐未央。琴箫幽洞合，花竹远亭芳。

未遇赤松子，先登绿野堂。多君歌舞意，怀抱竟难忘。
题姚氏三头牡丹
强至（宋代）

姚黄容易雒阳观，吾土姚花洗眼看。
一抹胭脂匀作艳，千窠蜀锦合成团。
春风应笑香心乱，晓日那伤片影单。
好为太平图绝瑞，却愁难下彩毫端。
叱石八景 其六 清涧浮翠
黄公辅（明代）

林霏烟幄展山腰，中有涓涓碧涧缭。色映空濛云下宿，气蒸坱北翠横漂。

回风似带寒光入，反照能将暮景描。有客留连缨可濯，归林飞鸟共相招。
次韵沈立少卿白鹿
苏辙（宋代）

白鹿何年养，惊猜未肯驯。
轩除非本性，饮食强依人。
照影冰浮水，飞毛雪洒尘。
独游应已倦，忽见乍疑神。
野色明幽步，烟芜荐卧身。
异姿人共爱，清意尔谁亲。
日暖山苗熟，风微涧草春。
何缘解缰絷，奔放任天真。
赠田端彦
欧阳献（宋代）

守节固穷匪易事，铁中谁许斗铮铮。
闻道新除右仆射，难留高卧老先生。
能令余党留残息，必有昌言佐盛明。
我欲效颦嗟老矣，西风回首涕纵横。
熙宁以后享斋五首
真宗（宋代）

赫赫英皇，总提邦纪。
濬发神功，恢张圣望。
仙驭虽遥，鸿徽不弭。
永言孝思，竭诚躬祀。
秋怀十首末章稍自振起亦古义也
陆游（宋代）

秋高天薄寒，夹衣已出笥；团团素纨扇，时至自当弃。
明年机中练，与我亦何异？宫妾感物悲，此岂丈夫事？吾曹一出门，所遇皆有义。
夷齐死千年，高风邈难嗣。
水调歌头 其二 呈辛隆兴
杨炎正（宋代）

杖屦觅春色，行遍大江西。访花问柳，都自无语欲成蹊。

不道七州三垒，今岁五风十雨，全是太平时。征辔晚乘月，渔钓夜垂丝。

诗书帅，坐围玉，尘挥犀。兴方不浅，领袖风月过花期。

只恐梅梢青子，已露调羹消息，金鼎待公归。回首滕王阁，空对落霞飞。
次韵仲弟古意
李纲（宋代）

棣萼相荣华，鸰原同急难。富贵何足羡，名节在所完。

吾家诸弟昆，擢秀森琅玕。虽无金朱乐，顾有道义欢。

故人岂不多，谁念范叔寒。卜筑九峰下，庇此拙且顽。

山光入户牖，溪水清不湍。我屋虽无华，容膝审易安。

田畴半莨莠，念兹岁方艰。虚室味图史，小圃蓻茝兰。

萧然寂寞滨，庶保馀龄閒。哲弟富才业，壮志思昭奸。

勉哉振此道，吾方閒处看。
寄题致政李太傅园亭
韩琦（宋代）

洛下名园比比开，几何能得主人来。争如塞上抽身早，长向花人尽兴回。

九老仪形传好事，十洲风景与仙才。无时啸傲烟霞外，世务纷纷想厌咍。
书怀寄中朝往还
杜牧（唐代）

平生自许少尘埃，为吏尘中势自回。朱绂久惭官借与，

白题还叹老将来。须知世路难轻进，岂是君门不大开。

霄汉几多同学伴，可怜头角尽卿材。
试春衣 春雪
许锐（明代）

雪如银。暖风飏处暗随人。轻松纤软娇无力，鸳鸯瓦上，香销影断，毕竟是初春。
两邻家一主人郡姬歌饮至夜半一母妻哭官检魇
方回（元代）

歌喉弦指粉红腮，群拥山翁醉玉颓。
政恐真欢犹是假，不如邻妇哭真哀。
偈颂一百零一首 其五十七
释慧性（宋代）

瞿昙夜半见明星，碓觜挑开眼里筋。四十九年无畏说，至今错里定盘星。

将头不猛，带累三军。曹溪波浪如相似，无限平人被陆沈。
柳梢青 春恨
洪希文（元代）

问讯梨花，不知还解否，几番风。雨打黄昏，泥香白雪，愁与谁同。雨堪凤懒莺慵。飞不到、萧娘镜中。望断碧山，恨迷芳草，春太匆匆。
经钓台二首 其一
林光（明代）

层差积雨怯攀缘，老眼频回钓石边。已裹乌纱来白日，更将尘袂濯飞泉。

人歌人颂岩滩上，花落花开汉老前。千古江山风自动，尚怜文叔不知仙。
夜坐
陆游（宋代）

杳杳霜钟十里声，娟娟江月半窗明。
陈编欲绝犹堪读，微火相依更有情。
九曲烟云新散吏，百年铅椠老诸生。
颓然待旦君无笑，尚胜闻鸡赋早行。
空华严号明海
释绍昙（宋代）

一片虚凝鉴古今，持蠡难测几何深。
十三华藏重重现，照彻微尘古佛心。
雪晴复作 其二
朱诚泳（明代）

四匝阴云动浃旬，河山积玉几番新。吟馀瘦骨应怜我，寒到贫家亦恼人。

浮世悟来皆泡幻，化机流后即阳春。座中鹤氅清如许，缓步能消物外尘。
罗汉阁煎茶供应
舒坦（宋代）

荐尽春园晓焙寒，灵踪留待使君看。
寒泉冷结花纹细，玉碗香收雪点乾。
夜坐
蔡权（宋代）

露冷风高天气清，中秋月色更发明。
扪怀永夜心同照，抱膝孤发兴自倾。
漏尽欣无尘客坐，钟鸣恍有老仙迎。
归来最爱天机静，莫遣纷纷混世情。
送故人归府
元稹（唐代）

落日樽前添别思，碧潭滩上荻花秋。
解苍然亭
张埴（宋代）

苍然亭下棹歌声，十里重湖第一程。岂要老来游汗漫，试扶孙去看升平。

晴空云退青山朗，晚渚风生白鸟轻。历□旧游班目睫，日呼颖辈识经行。
书于子高宅
李之仪（宋代）

儿童鸡犬语声喧，桑柘萦纡绿蔽川。斗觉门庭兰玉盛，更将箫鼓乐丰年。
赠野牛
杨简（宋代）

曾将大手挽恒河，引得龙来地起波。
何待砚池藏滴水，工夫元不费揩磨。
怀华阳润卿博士三首
皮日休（唐代）

先生一向事虚皇，天市坛西与世忘。环堵养龟看气诀，

刀圭饵犬试仙方。静探石脑衣裾润，闲炼松脂院落香。

闻道征贤须有诏，不知何日到良常。

冥心唯事白英君，不问人间爵与勋。林下醉眠仙鹿见，

洞中闲话隐芝闻。石床卧苦浑无藓，藤箧开稀恐有云。

料得虚皇新诏样，青琼板上绿为文。

凤骨轻来称瘦容，华阳馆主未成翁。数行玉札存心久，

一掬云浆漱齿空。白石煮多熏屋黑，丹砂埋久染泉红。

他年欲事先生去，十赉须加陆逸冲。
南乡子·深结花工知
佚名（宋代）

深结花工知。赐与衣裳尽是绯。曾向玉盘深处见，隈随。两个心肠一片儿。从小便相依。酒伴歌筵不暂离。只恐被人分擘破，东西。怎得团圆似旧时。
原居早秋
释怀古（宋代）

秋生深径里，老病眼慵开。
户外行人绝，林间朔吹回，
乱蛩鸣古堑，残日照荒台。
唯有他山约，相亲入望来。
异蚕吐丝成段
洪刍（宋代）

公子青衫得意朝，闺门异事喜成谣。星河牛女支机石，泉室鲛人暗织绡。

园客凭虚誇独茧，冰蚕志怪岂同条。细看霞绮惊群眼，讵减云裳下九霄。
醉中登避俗台
陆游（宋代）

半醉行歌上古台，脱巾散发谢氛埃。
但知礼岂为我设，莫管客从何处来。
剡曲烟波菱蔓滑，耶溪风露藕花开。
老来世事浑成嬾，一棹幽寻未拟回。
村舍柳
丁高林（清代）

邮亭折尽为分携，争得长条拂地垂。
何似竹篱茅舍畔，新年不减旧年枝。
长举
文同（宋代）

山色满西阁，到江知几层。
峰峦李成似，涧谷范宽能。
阔外晴烟落，深中晚霭凝。
无由画奇绝，已下更重登。
雨中书事
黄云（明代）

病里仍愁四十过，学书学剑两蹉跎。
白翻野饭炊粳稻，绿染秋蹉制芰荷。
远道西风吹客鬓，空江暮雨湿渔蓑。
村醪急办青钱买，儿女灯前且笑歌。
令狐亭
韦庄（唐代）

若非天上神仙宅，须是人间将相家。

想得当时好烟月，管弦吹杀后庭花。
寒食日湖上
顾逢（宋代）

寒食家家扫纸灰，道傍相吊总悲哀。
湖边多少诗人墓，不见儿孙酹酒来。
游子吟
陈陶（唐代）

栖乌喜林曙，惊蓬伤岁阑。
关河三尺雪，何处是天山。
朔风无重衣，仆马饥且寒。
惨戚别妻子，迟回出门难。
男儿值休明，岂是长泥蟠。
何者为木偶，何人侍金銮。
郁郁守贫贱，悠悠亦无端。
进不图功名，退不处岩峦。
穷通在何日，光景如跳丸。
富贵苦不早，令人摧心肝。
誓期春之阳，一振摩霄翰。
遇雪
姜特立（宋代）

艰难要经历，勿为居所移。
方北冒雪行，有愧在家时。
杯酒全无力，春寒易着肌。
谁能念此老，团坐有痴儿。
紫极观二首
韩元吉（宋代）

小雨轻云却解晴，菰蒲冲当过船声。
已无桃李占春事，浓绿满山风更清。
和杨公济钱塘西湖百题 其五十六 杨梅石门
郭祥正（宋代）

颗颗龙睛赤，深深映石门。自怜非荔子，不得荐尧阍。
楼上偶成
滕岑（宋代）

陇麦已抽穟，山田未立苗。
雨声愁昨夕，晴色喜今朝。
柳絮青天雪，松风陆地潮。
山居足幽事，吾隐不须招。
偈颂十八首
释师体（宋代）

涂灰抹上添光彩，社舞村歌笑己躬。
堪笑当年獃得好，百无一解诉心空。
星拱北，水朝东，
月落千江体一同。能向海门深处辊，
行船谁怕打头风。
春江十咏 其二 晚桡鸣月
黄元实（元代）

春江雨过水溶溶，短棹孤篷有钓翁。钓罢归来天向晚，一桡咿嘎月鸣中。
山友续辞 山药
王质（宋代）

我取友兮得山药，蝶花开尽铃子落。几日几日黄不成，𧄔莫日灵施少灵。

猿父上，𤟤子下，所思兮安可舍，一重空岩一重野。
自性真佛解脱颂
慧能（唐代）

真如净性是真佛，邪见三毒是真魔。邪见之人魔在舍，正见知人魔则过。

性中邪见三毒生，即是魔王来住舍。正见忽除三毒心，魔变成佛真无假。

化身报身及法身，三身元本是一身。若向身中觅自见，即是成佛菩提因。

本从化身生净性，净性常在化身中。性使化身行正道，当来圆满真无穷。

淫性本是清净因，除淫即无净性身。性中但自离五欲，见性刹那即是真。

今生若悟顿教门，悟即眼前见世尊。若欲修行云觅佛，不知何处欲求真。

若能心中自见真，有真即是成佛因。自不求真外觅佛，去觅总是大痴人。

顿教法者是西流，救度世人须自修。今报世间学道者，不于此见大悠悠。
街中又唱
佚名（唐代）

莫将庞大作荍团，庞大皮中的不干。
不怕凤凰当额打，更将鸡脚用筋缠。
朝云
孙蕡（明代）

思断兰台路，愁填濯锦川。钱塘清楚会，金谷狭斜联。

少负倾城誉，名居弄玉先。十三工写月，二八擅韶年。

束素官腰怯，凝脂国色鲜。倚风杨柳弱，炙日海棠嫣。

跳脱松龙腕，琵琶重妥肩。涂黄匀汉靥，安雁破秦铅。

绿水酣潘岳，红颜恼董贤。流霞红错落，娇燕掠鞦韆。

舞压梨园社，歌翻乐府编。彩云生袖底，璧月堕楼前。

镜掩三星曙，春随五马鞯。青楼辞女伴，琼佩挹诗仙。

蜡炬催传赐，乌孙待草玄。娉婷惊世外，风度盖吟边。

霜扑罘罳画，阴横粉署砖。逆鳞天咫尺，垂翅路三千。

黛减蛾眉翠，筝斜蜀国弦。武林牵北望，庾岭入南迁。

白鹤峰千尺，黄茅屋数椽。练裙参般若，彤管拓张颠。

蜜鲫调苏合，边炉瀹海膻。断霞丹荔屿，晴雪素馨田。

妾命真成薄，郎行底未旋。尘蒙缨络串，珠亸步摇钿。

往事肠堪折，殊方瘴莫痊。娃童占吉卜，邻媪访沉绵。

楚峡深秋气，罗浮澹晓妍。巫阳招古些，下女泣新阡。

海气笼翘凤，岚光湿鬓蝉。封囊留粉恨，长帽断尘缘。

陇树含栖绿，经文带泪镌。雪儿低鹤驭，云母冻龙涎。

桃叶僧前渡，梅花梦里天。蛾旋三昧火，鹦吊六如禅。

入道应偷药，凌虚想步莲。浴兰依静土，遗玦赠灵荃。

天路云和悄，瑶池脉望圆。回鸾珠斗没，惊鹊玉绳偏。

木落山精笑，苔平石兽眠。香魂啼子夜，慧魄闷重泉。

络纬停寒索，飞帘卷夕旃。谱馀苏小曲，书暗薛涛笺。

乱绪纷团结，新知永弃捐。屏帏空孔雀，衿绣冷文鸳。

清吹群真下，丛林积水连。幽扃萤扰扰，旧业草芊芊。

巴舞陈椒醑，吴歈裂楮钱。霓裳飘蜀雨，斑竹点湘烟。

暮雨从渠湿，春冰敢自坚。缟衣迷故国，华表竖层巅。

白纻行人唱，银釭傍舍悬。芙蓉羞烂熳，蛱蝶舞联翩。

绣壤遮王嫱，勾栏倾阿甄。红颜多蹇劣，清涕莫潺湲。

在世谁非幻，钟情我独怜。微生同坎壈，幽思久婵媛。

禁闼初通籍，儒林早备员。词华翚五凤，帏幄饫三鳣。

眉目端如画，丰姿美且鬈。銮坡披奏牍，驰道鞚飞駩。

雅誉倾时辈，清流冠吏铨。宾筵陪有客，羽猎赋于畋。

绮席延枚叟，蒲车屈郑虔。天颜却下顾，云路快高骞。

昔似冲霄鹤，今如跕水鸢。九关严虎豹，平路落鹰鹯。

拜命沾三宥，归耕困一廛。壮心徒激烈，长袖几翩翾。

倦泛张骞梗，虚弯李广弦。古苔封片石，荒枥卧双騝。

草茇临丹壑，柴扉枕碧涟。奚童开雀网，稚子缚鱼筌。

白雪潘郎鬓，青灯子敬毡。哀筝开缘蚁，雄剑搏乌犍。

雨露从枯槁，山林且静便。朝真探玉诀，观妙解名诠。

丹鼎团龙虎，元龟卜涧瀍。屋头杉隐隐，庭下竹涓涓。

薜荔裁秋服，枫香当晚饘。关元存太乙，文火养纯乾。

七夕邀金母，三山候偓佺。醴泉清似玉，瓜枣大如拳。

老去浑无赖，忧来独惘然。有怀通尺素，何计索莛篿。

孤况凭谁问，冲襟待子宣。莲飘知薏苦，藕断识丝缠。

惨澹黄姑渚，玲珑织女躔。交疏期屡爽，谋拙去何遄。

画饼文章贵，婴儿造化权。宁劳褰短褐，端合掩真诠。

病骨相如在，劳心宋玉传。韩凭春寂寂，杜宇月娟娟。

邂逅时将晚，淹留景莫延。流星光晻霭，雄电动连蜷。

艳态千秋隔，羁肠百虑煎。锦蕤空薄暝，绛节映重渊。

洛浦凌波袜，西湖罨画船。佳人不可见，长诵法华篇。
金陵怀古
江立信（宋代）

胜地尚存龙虎气，荒台已失凤凰踪。
六朝文物山川古，霸气终归指雇中。
铜驼悲
李贺（唐代）

落魄三月罢，寻花去东家。
谁作送春曲，洛岸悲铜驼。
桥南多马送，北山饶古人。
送饮杯中酒，驼悲千万春。
生世莫徒劳，风吹盘上烛。
厌见桃株笑，铜驼夜来哭。
无逸子山歌
吴宣（明代）

锦花红烂一丝微，打透周家八百几。圭土寒炎弹指换，稼田稊稗转头肥。

潮参碣石峰东去，天入阳乌脑上飞。灯火再翻黄帝易，不知何术可垂衣。
天涯山
元好问（金朝）

九州上游推大卤，独恨山形颇椎鲁。天涯一峰今日看，快似昂椎出环堵。

何年气母此融结，鬼凿神劖未奇古。八窗玲珑透朝日，洞穴惨澹藏雷雨。

名花锦石粲可喜，乞与云烟相媚妩。半空掷下金芙蕖，想得飞来自玄圃。

传闻绝顶更灵异，云是清都群玉府。五云飞步吾未能，风袂泠泠已轻举。

东州死爱华不注，向在陋邦何足数。敬亭不著谢宣城，断岸何缘比天姥。

酒船何时朝复暮，倒卷滹沱浣尘土。唤起山灵搥石鼓，汉女湘妃出歌舞。

诗狂他日笑遗山，饭颗不妨嘲杜甫。
甯子与追和予岳阳楼诗复次韵二首
黄庭坚（宋代）

轩皇乐罢拱朝班，天地为家不闭关。
惟有金炉紫烟起，至今留作御前山。
雁字 其二
陈大纶（明代）

彩笔淩空写不休，分行连属思悠悠。若非边士传征苦，应是闺人寄别愁。

衔出寒芦横铁画，飞来新月凑银钩。人间竞学钟王体，真迹依稀更可求。
观华夷图
曹松（唐代）

落笔胜缩地，展图当晏宁。中华属贵分，远裔占何星。

分寸辨诸岳，斗升观四溟。长疑未到处，一一似曾经。
韩干三马
苏辙（宋代）

老马侧立鬃尾垂，御者高拱持青丝。
心知后马有争意，两耳微起如立锥。
中马直视翘右足，眼光已动心先驰。
仆夫旋作奔佚想，右手正控黄金羁。
雄姿骏发最后马，回身奋鬣真权奇。
圉人顿辔屹山立，未听决骤争雄雌。
物生先后亦偶尔，有心何者能忘之。
画师韩干岂知道，画马不独画马皮。
画出三马腹中事，似欲讥世人莫知。
伯时一见笑不语，告我韩干非画师。
扈从巡边至宣府往还杂诗（六首）
杨士奇（明代）

关外初冬似早春，僧房犹见菊花新。
时平扈从巡边塞，宣府回銮只二旬。
刘平甫分惠水栀小诗为谢二首 其一
朱熹（宋代）

年来衰懒罢书淫，偶向盆山寄此心。何事凉阴老居士，便分幽赏助清吟。
宫词
宋白（宋代）

秋天如水月如霜，玉笛风清曲破长。
众乐任高声迥别，六宫齐道是君王。
春日雪雷并作
赵抃（宋代）

东君新用少阳时，正月群阴老未归。千里雪花铺夜景，数声雷鼓作春威。

欲开桃李嗟寒勒，尚蛰龙蛇恨力微。一挫芳菲一惊物，惘然无处问天机。
送陈知录赴班改秩
陈杰（宋代）

相看同味少，又送可人行。
晓日朝天旆，春江下水程。
方将有民社，何患不公卿。
还忆南楼夜，论心霜月明。
爱女
王迈（宋代）

爱女有家后，沉痾未下床。
问巫羞左道，市药叹空囊。
攻闷三杯酒，祈安一瓣香。
祠山消息好，秋杪得还乡。
霅溪晚泊寄裴庶子
罗隐（唐代）

溪风如扇雨如丝，闲步闲吟柳恽诗。杯酒疏狂非曩日，

野花狼藉似当时。道穷谩有依刘感，才急应无借寇期。

满眼云山莫相笑，与君俱是受深知。
夷陵立秋
王柏心（清代）

山城犹未散炎蒸，坐看中宵转玉绳。天上捷书传北极，人间秋玉下西陵。

漫游江海成长往，垂老乾坤喜中兴。翘首金风动阊阖，鹪鹩终不羡溟鹏。
次王道夫舟中韵三首
叶适（宋代）

鸜鹆收声避鷅鶹，田家蚕麦已知秋。
西湖风物无人供，时有跳鱼入过舟。
閒居即事
王炎（宋代）

稍稍开三径，徐徐办一廛。
归来非失计，老去只随缘。
旋蜡登山屐，时操泛月船。
生涯且如此，萧散乐余年。
栖霞山夜坐
灵一（唐代）

山头戒坛路，幽映雪岩侧。四面青石床，一峰苔藓色。

松风静复起，月影开还黑。何独乘夜来，殊非昼所得。
致仕归东里
晁说之（宋代）

板令悬车欠四年，散关如砥去欣然。
郑州门首人争入，谁伴山翁老洧渊。
菩萨蛮
李岳瑞（清代）

瑶窗过雨星衣湿。赤鳞紫凤争春色。西北是高楼。有人楼上头。

春笙吹梦醒。满地鞦韆影。飘泊女床鸾。碧城生暮寒。
会景亭
沈与求（宋代）

柳株高下隔桃蹊，万顷烟波似渼陂。画手无人貌平远，小亭风冷立移时。
题郭止亭寒香书屋勘印图 其二
于源（清代）

名姓官私远可徵，芝泥钤出认犹能。夜深双眼清如水，高点黄山雁足镫。
盘古庙诗
邹德溥（明代）

萧萧遗庙夕阳天，野店参差曲涧边。万古乾坤心上辟，于令日月掌中悬。

有无石匣沧波隐，仿佛仙衣碧草传。我亦离形游太始，停舟问讯思逌然。
集句拟刘文纲少参悼亡 其十八
朱诚泳（明代）

旧时仙侣笑相迎，王母前头作伴行。宴罢瑶池春梦断，何年绛节下重城。
书室杂兴
陆游（宋代）

学书五十年，其进不及寸。
未能践绳墨，况敢说豪健。
虽然亦有用，尚足博麤饭。
开学教牛经，坐市写驴券。
新年换桃符
薛嵎（宋代）

桃符频换句难新，休对春风诉旧贫。
近日儿童谈道学，几时徵旧及闲人。
山田收薄官输在，树雪吹残曙色真。
慨昔巢由老岩穴，终身击壤作尧民。
自伊犁驰赴金川军营遥别素村
奎林（清代）

万里遥相别，天涯更远行。百年殊梦幻，一剑是平生。

熟惯从军乐，浑忘儿女情。无劳念游子，身世久风旌。
钟文南太守自美洲回里，赋赠
丘逢甲（清代）

寻洲志伟高伦布，开国功高卓耳基。皇帝玺书亲问讯，太平洋外树龙旗。
寄四明张公子
杨巍（明代）

翩翩美公子，早晚即升堂。探韵过南史，为园似辟彊。

越中江路远，济上海天长。会面无由得，裁诗作报章。
读史
周南（宋代）

条综都遗忘，繙收乱貯储。
据梧甘觝滞，抚卷涉伸嘘。
老去从萤槁，昏来著茗祛。
绯怀千载上，知读几年书。
题赤城中岩寺
周朴（唐代）

浮世师休话，晋时灯照岩。禽飞穿静户，藤结入高杉。

存没诗千首，废兴经数函。谁知将俗耳，来此避嚣谗。
送刘博士从南交趾并贻梁御史邓主簿
李昌祺（明代）

沛中才子容台客，半世经行遍南北。去年随驾猎长杨，今岁从南破残贼。

从南还得侍青油，中军帐前参密谋。盾上频看草文檄，军前屡见获俘酋。

梁侯邓簿皆同调，对酒筵开能谑笑。綵笔宵成露布辞，紫泥晓下班师诏。

论功大将画麒麟，先数风流幕下宾。豸冠行拜劳还宠，乌府仍称献纳臣。
曲肱诗二十首
白玉蟾（宋代）

这回空过二十年，肉重不能飞上天。
抖擞衲头还自笑，囊中也没一文钱。
和无尽居士牧牛颂
释子淳（宋代）

头角峥嵘未兆前，乱支深处任安眠。
不随芳草遥山去，何用芒童更著鞭。
此日不再得
李学一（明代）

白日没何速，川波逝不止。人生过隙驹，光阴□此靡。

是以古圣贤，务学恒不已。鸡鸣起为善，寸阴惜流晷。

孔父犹敏求，曾生日省己。矧我颛蒙资，可不希前轨。

平地可为山，功从一篑始。驽马十驾勤，终见能千里。

吾人有性真，贤圣原同此。灵台苟无欲，止水安能拟。

从滋涵养深，前圣岂难企。学与不学分，圣愚犹倍蓰。

勉哉贵及时，慎勿忘斯旨。岁月去已多，不学复何俟。
题钱叔恭立斋铭后
许棐（宋代）

拄义撑仁难著脚，十人著脚九斜攲。此铭不特为君助，今古儒家砥柱碑。
同晏著和饮薛园坐中赋
韩维（宋代）

鄙生秉愚尚，与世实龃龉。
寄身轩裳内，懒惰众不数。
朅来西都轩，获并丞相府。
命驾多从君，载酒即得侣。
洛水南北涯，胜事著自古。
名园蔼相望，香刹屹时睹。
最怜薛家溪，架阁在西浒。
浑流激石来，知自嵩少雨。
如从柁楼下，夜听潮生浦。
采珠樱在盘，剥玉笋登俎。
杂花虽云晚，红白尚可取。
兴来倒冠巾，万中一尘土。
想在京辇日，耳目塞如堵。
出憎车马喧，坐厌名利语。
幸兹清景对，醉死亦吾所。
太宁庭柏
张耒（宋代）

微风起清籁，烈日交翠阴。
荫兹金仙居，楼殿郁沉沉。
永日燕雀下，有时钟梵音。
谁能悟斯道，来此契无心。
摸鱼子 岁暮得锡鬯寄词，依韵酬之
龚翔麟（清代）

石头城、六花密洒，惊心时序频抚。怀君转忆临岐际，秋艇剪江抚雨。

中山府。便从此、无人同谱尊前句。怜予久住。盼故国湖天，绿蓑渔榜，未许载情去。

春明客，待向春来振羽。青骢花里腾距。须知簪笔翻书暇，念旧也应凝伫。

宫烟暮。定应认填词、拍按红牙箸。柳飘香絮。可有梦相寻，二三朋好，日日醉吟处。
明吴江女子叶小鸾自写小影为顾鉴沙题 其三
朱景英（清代）

观香妹子波微步，写韵仙人体迅飞。要是洛灵诸眷属，丹枫江上采珠归。
秋晚
杨亿（宋代）

秋晚弥岑寂，天空见泬寥。
溪流拖白练，树叶剪红绡。
露菊英初拖，霜钟韵渐调。
清光开旭旦，爽气逐惊飚。
鹰击秦原迥，鸿归楚水遥。
星高汉将出，膠折虏兵骄。
元亮田多废，安仁鬓恐凋。
功名殊未立，对景自无憀。
诗一首
石屋（宋代）

八峰春到了，双润雨睛初。
小室钩帘坐，人间无画图。
三月三十日
释居简（宋代）

笑贾长江惜语离，苦留春到五更时。怕伤怀似阳关别，何似悠然睡莫知。
夏日叹
杜甫（唐代）

夏日出东北，陵天经中街。
朱光彻厚地，郁蒸何由开。
上苍久无雷，无乃号令乖。
雨降不濡物，良田起黄埃。
飞鸟苦热死，池鱼涸其泥。
万人尚流冗，举目唯蒿莱。
至今大河北，化作虎与豺。
浩荡想幽蓟，王师安在哉。
对食不能餐，我心殊未谐。
眇然贞观初，难与数子偕。
登双溪阁
张耒（宋代）

清溪浮天光，北骛而西折。
群山合沓来，断作青玉玦。
中围万家邑，箫鼓乐芳节。
仲春卉木丽，红绿晚明灭。
重楼压城角，高眺俯木末。
川云断还续，谷鸟鸣复歇。
兴阑未能反，留酌待芳月。
田居四首
秦观（宋代）

昔我莳青秧，廉纤属梅雨。
及兹欲成穗，已复颓星暑。
迟暮易昏晨，摇落多砧杵。
村迥少过从，客来旋炊黍。
兴发即杖藜，未尝先处所。
褰裳涉浅濑，矫首没孤羽。
丛祠土鼓悲，野埭鹍鸡舞。
雉子随贩夫，老翁拜巫女。
辛勤稼穑事，恻怆田畴语。
得谷不敢储，催科吏旁午。
老梅
舒岳祥（宋代）

已经和靖吟半树，又入花光画折枝。
此语便经三百载，此格又阅景炎时。
闲游四首 其二
陆游（宋代）

剡县有佳处，吾行无定期。横塘供晚钓，孤店具晨炊。

约客同看竹，留僧与对棋。人生得自在，更老未为迟。
和永频出省有日书事
王珪（宋代）

青葱嘉树锁连甍，间忆东楼望远情。
禁壘晓烟浮旧色，御沟春水漱新声。
杯盘冷落留芳草，帘幕阴沈听乱莺。
汉殿未传红蜡烛，到家犹得趁沮明。
恭记御赐平章台逆匾额于澎湖天后宫
黄瑞玉（清代）

贞灵默运显鹰扬，靖奠南邦跻寿康。不尽石泉流化雨，无边云寿下慈航。

王师一旅诛鲸赫，天语三章纪绩香。旧泽新恩盈蔀屋，青青杨柳带春光。
送程给事知越州
宋敏求（宋代）

淅东歌舞望旌麾，远泛樵风羽綄飞。
论撰内通仙殿籍，拜兴安别夕良闱。
老人日俟刘公至，狂客今无贺监归。
闻有新诗频寄我，莫嗟梅雨裛朝衣。
双雁儿·除夕
杨无咎（宋代）

穷阴急景暗推迁。减绿鬓，损朱颜。利名牵役几时闲。又还惊，一岁圆。
劝君今夕不须眠。且满满，泛觥船。大家沉醉对芳筵。愿新年，胜旧年。
招贤渡溪阁晚望
赵汝鐩（宋代）

溪流清到底，十顷浸秋光。
烟重光加色，风狂雁失行。
尘埃双老鬓，天地几斜阳。
何处一声笛，征人暗断肠。
次韵酬宋伯潜三首
廖行之（宋代）

老懒渠能更倔强，邻墙可恋瓮头香。
卷舒自我聊全璧，非笑从人亦大方。
日永游丝随望远，春深乳燕趁晴忙。
閒来不入邯郸梦，未厌区区白首郎。
连日大雪
李彭（宋代）

春风吹雪塞寒门，饥乌暮啼寒雀喧。此中要是难测地，材堪令仆无复裈。

引帆上樯中系轭，烧车与船复延客。平生四十二年非，顿悟前尘头半白。

愿随溪支水云乡，蓑衣负雪时鸣榔。不知许事付欢伯，醉著寒滩清梦长。
试院二首
王阮（宋代）

雨浸霜华冷作秋，广文官舍益穷愁。
梦魂却似知人意，偏到庐山脚下州。
送谢景晖之澧阳
周密（宋代）

扬舲从此别，千里水程宽。旧梦池生草，新吟澧有兰。

楚乡春酒薄，湘浦雨灯寒。定有吟骚作，因风寄一看。
访罗孟弼竹园
张栻（宋代）

知君日来修竹底，却课市楼朱墨程。
应是禅门嫌拣择，不论清浊要圆成。
长相思
谭宣子（宋代）

去路遥。归路遥。灯月光中立小桥。魂萦紫玉箫。

风萧萧。雨萧萧。此夜相思空寂寥。梅花落丽谯。
中夜闻大雷雨
陆游（宋代）

雷车驾雨龙尽起，电行半空如狂矢。
中原腥膻五十年，上帝震狂初一洗。
黄头女真褫魂魄，面缚军门争请死。
已闻三箭定天山，何啻积甲齐熊耳。
捷书驰骑奏行宫，近臣上寿天颜喜。
合门明日催贺班，云集千官摩剑履。
长安父老请移跸，愿见六龙临渭水。
从今身是太平人，敢惮安西九千里！
襄阳咏史 其二十一 斩蛟渚
李俊民（金朝）

久愤江于投水俗，近忧泉室泣珠人。到头不是池中物，血溅惊波剑有神。
登潇洒亭
李洪（宋代）

文正风流尚典刑，桐江画戟见诗人。
丹青难写真潇洒，圆峤方壶此逼真。
春日访道上人
王之道（宋代）

陇麦如烟水满塘，路边桃李问柔桑。
道人不作渊明调，笑碾新茶看瑞香。
和江邻几学士画鬼拔河篇
梅尧臣（宋代）

蒲中古寺壁画古，画者隋代展子虔。分明八鬼拔河戏，中建二旗观却前。

东厢四鬼苦用力，索尾拽断一鬼颠。西厢四鬼来背挽，双手搥下抵以肩。

龙头鱼身霹雳使，持钺植立旗左偏。

拔山夜叉右握斧，各司胜负如争先。两旁挝鼓鼓四面，声势助勇努眼圆。

臂枭张拳击捧首，似与暴谑意态全。当正大鬼按膝坐，三鬼带韣一执旃。

操刀擐囊力指督，怒发上直筋旧缠。虎尾人身又踣顾，蒺藜短挺金锤坚。

高下尊卑二十四，二十四鬼无黄泉。角雄竞强欲何睹，曷不各各还荒埏。
寄陕守祖择之舍人
邵雍（宋代）

记得相逢否，当时在海东。
别离千里外，倏忽十年中，
迹异中尤异，心同齿更同。
终期再清会，文酒乐无穷。
依韵奉和梅尧臣四首 其三
刘敞（宋代）

春草更绿春林衰，长安游客未成衣。凄凄计欲变寒色，一夜无语看灯辉。
离京后作七首
张耒（宋代）

高槐老柳舞南风，晴日家家蚕麦中。
芟尽黄云见原隰，却教风雨洗长空。
作郡庠修学增田记成诸职事招饮
王迈（宋代）

頖宫轮奂一鲜明，多谢贤侯主夏盟，
鸡白碑成惭浅识，鹅黄酒夏认深情。
回头二十三年梦，接武千英万俊名。
来事可为待卿等，狂生老去合归耕。
次韵宿清修寺
释德洪（宋代）

湘山也学庐山好，落瀑声飞绣谷风。正欲来归向儿说，戏将收拾入诗中。

浪惊醉枕寒松响，春满茶铛活火红。清景骨飞嗟未到，故应唯许梦魂通。
四时花鸟图 其一 梨花白颊
凌云翰（元代）

溶溶院落月三更，此影如何画得成。一树梨花双白颊，诗人闲户作清明。
还过东都，留守周公筵上赠座客
徐铉（宋代）

贾生三载在长沙，故友相思道路赊。已分终年甘寂寞，

岂知今路返京华。麟符上相恩偏厚，隋苑留欢路欲斜。

明旦江头倍惆怅，远山芳草映残霞。
苏幕遮 七返还丹，在人先须，炼己待时
潜真子（元代）

七返功，人难会。返本还元，七转收归兑。阳九但行阴六位。何虑三峰，雪里安然睡。在人修，须发志。烹炼依时，勿使心游外。澄净湛然无垢腻。神水频浇，别有甘甜味。
雨师五首
佚名（隋代）

佩玉璆如，黼黻襜如。
承神不懈，讫独嘉虞。
圣皇命祀，臣敢弗恭。
凡尔在位，翼翼雍雍。
偈颂一一二首 其七十
释清远（宋代）

百丈说大义，辛勤事可知。龙门无道理，大众绝狐疑。

帝力乾坤重，君恩雨露垂。有人相借问，云外略扬眉。
红桥和诗
张红桥（明代）

草香花暖醉春风，郎去西湖妾向东。
斜倚石栏频怅望，月明孤影笑飞鸿。
答蔡伯世食笋
韩驹（宋代）

莼丝化盐豉，槐叶资新面。岂知苦竹萌，风味常独擅。

昔我居锦城，屡吃田家饭。扶杖自入箐，煨此犊角茧。

后参鹤林禅，馈我桑门馔。烝烝沸鼎中，乱下白玉片。

惟无他物乘，始觉真味现。三年客东都，锦箨宁复见。

千金洛阳来，惟充大官膳。前时过君食，欣逢故人面。

那知列仙臞，已杂蒯通隽。吾宁饱甘肥，愤吒那忍咽。

请归谓主孟，厨人后当谏。苦苣杂嘉蔬，沉香和甲煎。

柯亭既误椽，画障或遭练。古来可叹事，千载寄明辨。

作诗吊箨龙，助子当食叹。
谢步石鼓山
徐玑（宋代）

谢公曾步处，石鼓尚依然。
地狭川多涨，山高浦欲旋。
不因诗句说，更复有谁傅。
怀望徘徊久，寒郊起暮烟。
上川主武元衡相国二首
薛涛（唐代）

落日重城夕雾收，玳筵雕俎荐诸侯。

因令朗月当庭燎，不使珠帘下玉钩。

东阁移尊绮席陈，貂簪龙节更宜春。

军城画角三声歇，云幕初垂红烛新。
酷相思
吴藻（清代）

炙了银灯刚一会。独自把、纱屏背。怎几个、黄昏偏不寐。

心上也、愁难讳。眉上也、愁难讳。

薄纸窗儿寒似水。一阵阵、风敲碎。已坐到、纤纤残月坠。

有梦也、应该睡。无梦也、应该睡。
闸河舟中戏效长庆体
李流芳（明代）

济河五十闸，闸水不濡轨。十里置一闸，蓄水如蓄髓。

一闸走一日，守闸如守鬼。下水顾其前，上水还顾尾。

帆樯委若弃，篙橹静如死。京路三千馀，日行十馀里。

迢迢春明门，何时得到彼。长安远于日，斯言亦有以。

人生天地閒，所贵适志尔。八极可横骛，风云属鞭弭。

胡为动羁栖，缩缩如行蚁。舍彼广莫乡，守此涓滴水。

哀哉世间人，都为名利使。缰锁一著身，事事不由已。

请君转头看，即此有妙理。观彼名利人，皇皇赴朝市。

当其守闸时，静躁皆如此。知其无奈何，安心勿妄儗。

岂无捷径路，车驰与马驶。吾行宁倭迟，君子进以礼。
寄山中旧知七首 其六
朱熹（宋代）

凄凉梧叶变，芬馥桂花秋。日夕湖皋胜，哦诗忆旧游。
谒满处冲归以诗赠之
陈渊（宋代）

八年重见各蹉跎，把酒论文奈别何。行止未应经扫地，是非安用辩倾河。

阳春属和从来少，流水知音不必多。妙语惊人慵举似，归来如学病维摩。
独步
谢榛（明代）

野田聊独步，风物漫幽思。地迥秋山出，天空暮雨垂。

石梁閒鹳鹤，水国静蛟螭。旷士成衰谢，宁无狗监知。
自和山房十咏
李曾伯（宋代）

禅房寂寂夜昏昏，相对长明一点灯。
举似新诗共僧话，笑侬绮语污溪藤。
秋风
方回（元代）

剩喜秋风起，空庭老树间。
夜凉瞻北斗，晨爽对南山。
□□黄花近，今年白羽閒。
未妨缺耕敛，尚觉老躯顽。
丁香结 为未婚顾烈女作
吴芳（清代）

兰拂清芳，菊垂素影，那容蝶蜂轻逗。待妆台攀折。

绣帘永伴，任凄清相守。不堪人去也，花容杳、镜鸾虚负。

含芳敛艳，更教甚日，重撚玉手。

难又。看袅袅娇枝，休拟彩丝牵袖。柳絮沾风，墙花笑路，从教甘受。

谁识香心有主，怎许怜清瘦。拚宵来憔悴，敢惜尘埋罂缶。
题李将军山亭
郭良（唐代）

凤辖将军位，龙门司隶家。衣冠为隐逸，山水作繁华。

径出重林草，池摇两岸花。谁知贵公第，亭院有烟霞。
立春后一日集饮范兰亭佛籁轩
李锴（清代）

卓立维公子，招邀及老夫。春风善披拂，衰草不荒芜。

一邑围烟水，高斋入画图。醉深灵籁起，略扫客尘无。
鹧鸪天·酾酒槌牛诧里豪
段克己（宋代）

酾酒槌牛诧里豪。临流觞咏赋时髦。纷纷世态浮云变，草草生时断梗漂。愁不寐，夜难朝。广陵散曲屈平骚。从今有耳都休听，且复高歌饮楚
题文太史画别介征户部
王世贞（明代）

淡霭徐分远近山，孤舟相对白鸥闲。他年倘访弇州叟，只在渔歌欸乃间。
诗四首
崔鶠（宋代）

芙蓉堂下水溟溟，老去难禁此段清。
唤取王郎吹玉笛，愁来要听水龙声。
行县至浮查山寺
罗珦（唐代）

三十年前此布衣，鹿鸣西上虎符归。行时宾从过前寺，

到处松杉长旧围。野老竞遮官道拜，沙鸥遥避隼旟飞。

春风一宿琉璃地，自有泉声惬素机。
送高险崖一直翁二上人还扬州
方回（元代）

岁晚江湖尚此行，从今一钵老淮城。
闻闻见见元无法，去去淮淮岂有情。
肯复餐针效罗什，独能沽酒致渊明。
风吹云散各南北，我亦归寻钓石盟。
和胡琴窗
文天祥（宋代）

买得青山贵似金，瘦筇上下费沉吟。
花开花落相关意，云去云来自在心。
夜雨一江渔唱小，秋风两袖客愁深。
夹堤密与栽杨柳，剩有行人待绿阴。
过龟山
苏辙（宋代）

再涉长淮水，惊呼十四年。
龟山老僧在，相见一茫然。
僧老不自知，我老私自怜。
驱驰定何获，少壮空已捐。
掉头不见答，笑指岸下船。
人生何足云，陵谷自变迁。
当年此山下，莫测千仞渊。
渊中械神物，自昔尧禹传。
帆樯避石壁，风雨随香烟。
尔来放冬汴，冷沙涨成田。
褰裳六月渡，中流一带牵。
俯首见砂砾。
群渔捕鲂鳣。
父老但惊叹，此理未易原。
何况七尺躯，不为物所旋。
众形要同尽，独有无生全。
百年争夺中，扰扰谁相贤。
内翰出龙眠居士写真图
贺铸（宋代）

落墨龙眠品如神，横笻一见谪仙人。
孤云老鹤来何处，异石清流有是身。
瞻仰生风开鬓发，卷舒盥手敬星辰。
他年莫用黄金鋳，传在人间此逼真。
迎新春·嶰管变青律
柳永（宋代）

嶰管变青律，帝里阳和新布。晴景回轻煦。庆嘉节、当三五。列华灯、千门万户。遍九陌罗绮，香风微度。十里然绛树。鳌山耸，喧天箫鼓。
渐天如水，素月当午。香径里、绝缨掷果无数。更阑烛影花阴下，少年人、往往奇遇。太平时、朝野多欢民康阜。随分良聚。堪对此景，争忍独醒归去。
夜渡苑家口时月出东方水天一色酷类江南之景
卢龙云（明代）

月出波光涌，秋深露气寒。观涛心欲壮，击楫道偏难。

灯火渔家集，帆樯估客欢。江南多泽国，此地却同看。
长夏久无雨酷暑佘素思朱书思两明府相访顷雨随至与澹归成韵投赠 其二
释今无（明代）

随车甘雨走神龙，莲气兰香入此中。满地弦歌明月夜，还须侧听凤城风。
中庭
谢重辉（清代）

绿阴不须期，日出临户牖。空翠侵衣襟，坐来遍左右。

夏屋匪我存，而况贵与富。但收十斛麦，易酒招亲旧。

礼失求诸野，无宁理笾豆。相逢争席罢，便谭桑麻茂。

依依情既真，留连惟卜昼。可怜世上人，斯乐谁能究。
豫章
祝穆（宋代）

豫章偃蹇两苍龙，雪干宁须匠石逢。
借重岁寒双大字，绝胜松拜大夫封。
县圃十绝和朱待制
薛抗（宋代）

春花弄晴风，昼帘垂永日。
公退卧黄细，放衙头懒出。
七夕戏咏
喻良能（宋代）

别多会少两情深，风幌云屏喜不禁。
谁道初秋清夜永，须知一刻直千金。
兵乱后自嬄杂诗 其二十三
吕本中（宋代）

乱后惊身在，端如犬丧家。沈吟悲世故，寂默对春华。

堤外鸦藏柳，栏中蜂动花。今宵眠未稳，馀寇尚纷拿。
西樵岩
李昴英（宋代）

巨石卷阿驾半天，樵山风景岂虚传。
水帘不卷四时雨，丹灶空凝万古烟。
印石尚存乌利迹，问谁曾识紫姑仙。
我来游遍登云谷，更借山僧半榻眠。
山中二首
于石（宋代）

偶因抱瓮出，夜汲涧底泉。
荡摇水中月，水定光复圆。
问水水不语，问月月不言。
倚树一长啸，万壑松风寒。
移菊
张弋（宋代）

秋风篱落远，晨起自移栽。
稍觉微根损，须迟数日开。
最清人爱重，乍见蝶疑猜。
昔有陶元亮，因兹归去来。
送邢仙游
刘克庄（宋代）

彼美邢侯者，逢人满口夸。
有恩沾小户，无势挠公家。
拔尽民间薤，栽添境内花。
吾诗采清论，一字不曾加。
杨得臣见和晓晴长句用韵奉酬 其五
周紫芝（宋代）

何处笼街引旆旌，老翁高卧听鸡声。看花强起寻韦曲，谒帝空思入大明。

有兴时弹流水调，无情懒赋丽人行。青春别我谁为伴，只有能歌绿树莺。
合营寨
戴梓（清代）

中原句丽各天涯，欲骋雄图作一家。日角气消无虎士，云梯烟尽有龙沙。

田开麦浪迎朝露，山带松涛冷暮笳。剩有渔樵成小韨，弩台西畔夕阳斜。
拜文烈士应符母舅旅殡
严熊（清代）

坏屋萧萧藓渍垣，狸窥灵几见人奔。一杯愧作伊川祭，廿载难人楚国魂。

划地不磨空有血，叫天常醉愿无言。青衫破帽栏干泪，深负当时国士恩。
终风操
王令（宋代）

云之扬扬，油油其蒙。
望我以雨，卒从以风。
云之油油，扬扬其去。
我挽不可，泣立以伫。
终风不休，终云不留。
不雨我田，不谷我收。
岩岩南山，有川其下。
徒我必云，不能必雨。
蓁蓁者林，有越而樛。
人伐以归，我徂安休。
嗟今之人，顾己是求。
有颀者木，曷为而材。
大折以薪，小生何哉。
嗟今之人，谁同我哀。
再题泖塔因赠修塔住持自正
王世贞（明代）

康会来江表，由拳已陆沉。五湖三亩地，千古一丛林。

不坏金刚座，长抽碧玉簪。火齐摇塔杪，菡萏涌波心。

汝有志公锡，何劳长者金。聚沙缘自昔，填海愿如今。

一食分僧钵，三衣借客衾。鱼谙放生乐，鸟和讽经音。

小缓庐山戒，篮舁日日寻。
追和亡友杜仲观古黄生曲三首之一
贺铸（宋代）

朝为去山云，暮为还山雨。
谁谓物无情，欢期不知许。
句
谌祜（宋代）

玉花嘶徼外，翠辇过云中。
怀锡山药名离合二首
皮日休（唐代）

暗窦养泉容决决，明园护桂放亭亭。

历山居处当天半，夏里松风尽足听。

晓景半和山气白，薇香清净杂纤云。

实头自是眠平石，脑侧空林看虎群。
送项倅 其二
周南（宋代）

昨者搜贤诏下来，旌蒲纷遝起蒿莱。谁人肯厌承明直，我辈休污世俗埃。

天近须回宣室召，时难倍怆渭城杯。殷勤为诵江湖句，少立斜阳舟未开。
破山八咏·宗教院
刘拯（宋代）

妙义传天台，迷云净如扫。
初终虽五时，修短自三草。
结隐非此峰，获藏亦珍宝。
秋来月正圆，独照松已老。
秋晨同淄川毛司马秋九咏。秋水
骆宾王（唐代）

贝阙寒流彻，玉轮秋浪清。图云锦色净，写月练花明。

泛曲鹍弦动，随轩凤辖惊。唯当御沟上，凄断送归情。
去年间在北高峰下邂逅示我竹枝歌
韩淲（宋代）

方家谷里刘家寺，书记忽云宁少耘。吴人莫唱楚人曲，肠断竹枝谁忍闻。
御试后进诗
王贞白（唐代）

三时赐食天厨近，再宿偷吟禁漏清。

二十五家齐拔宅，人间已写上升名。
松筠轩
王绂（明代）

窗户无尘一径深，古松修竹翠阴森。采花为酒落金粉，挑笋作蔬抽玳簪。

夜月每看祥凤宿，秋风时听老龙吟。平生独抱幽人操，谁复岁寒同此心。
送文著上人游越
姚合（唐代）

水石随缘岂计程，东吴相遇别西京。夜禅月下袈裟湿，

晓上山西锡杖鸣。念我为官应易老，羡师依佛学无生。

越中多有前朝寺，处处铁钟石磬声。
荔枝香（歇指调）
柳永（宋代）

甚处寻芳赏翠，归去晚。缓步罗袜生尘，来绕琼筵看。金缕霞衣袜褪，似觉春游倦。遥认，众里盈盈好身段。

拟回首，又伫立、帘帏畔。素脸红眉，时揭盖头微见。笑整金翘，一点芳心在娇眼。王孙空恁肠断。
经龙树寺憩蒹葭簃
姚燮（清代）

良游委朋兴，蹑屩行犹夷。穿芦入纡径，乱叶交排挤。

幽凉逼新润，至净无烟栖。人语漏空绿，明翼翔宿鹥。

停步试回瞩，来径还杳迷。佛阁踞高阜，相与穷攀跻。

虚影泛帘夕，碎碧如藓衣。下俯极葱远，其上浮夕晖。

万梢滉金色，平陆生涟漪。临风歌道阻，未秋神已移。

南湖月寥阔，昔梦湖上矶。琴笛恣欣赏，鸥鹭相挈提。

溯游久违愿，坐对空因依。
致政少卿邵公挽辞三首
苏颂（宋代）

吴苑新开第，都门遂挂冠。
俄闻曳杖叹，未适散金欢。
旧迹馀三径，高风戢一棺。
只应名不朽，沈志史臣刊。
立春前四日谢雪方拜天庆庭中雪复作
陆游（宋代）

佩玉珊珊谒众真，竟烦一雪慰疲民。
未看舞鹤随飞盖，先喜飘花集拜茵。
耕垄土膏千耦出，市楼酒贱万家春。
使君老去悲才尽，诗句难追节物新。
颂古一百首
释智愚（宋代）

石头路险人难到，到者主知滑似苔。
两度三回虽达倒，满身泥水又归来。
句
强至（宋代）

溆浪樯乌急，吴霜稻蟹肥。
西江月　再用前韵戏曹子方
苏轼（宋代）

怪此花枝怨泣，托君诗句名通。凭将草木记吴风。继取相如云梦。点笔袖沾醉墨，谤花面有惭红。知君却是为情秾。怕见此花撩动。
大窖齧旃
陈杰（宋代）

伸脚踏胡地，开口吃汉天。
见天不见雪，况辨雪与旃。
胡人不敢杀，谓是不死仙。
汉庭方求不死诀，方士取露和玉屑，
何如老臣旃夹雪。
偈颂一百三十六首
释惟一（宋代）

谓吾灭度，未免落断见。
谓吾不灭度，未免落常见。
二见俱遣除，十方佛皆现。
雷潭
陆经（宋代）

山郭五里馀，气象忽异色。蛟龙尝此蟠，潭水至今黑。

变化验莫穷，白昼起霹雳。山形抱江来，怪石莫倾侧。

有寺出其间，户牖立丹壁。微云垂鉴中，彩色画不得。

小阁才数弓，吐纳半江碧。日光涵游鱼，到底如不隔。

老竹风萧萧，长根擘青石。送声寄哀弦，往往动魂魄。

载酒同遨游，逢奇得搜索。形体相与忘，山林信吾适。

乃知人世间，舍此固怵迫。
醉吟
白居易（唐代）

醉来忘渴复忘饥，冠带形骸杳若遗。耳底斋钟初过后，

心头卯酒未消时。临风朗咏从人听，看雪闲行任马迟。

应被众疑公事慢，承前府尹不吟诗。
效陶渊明读山海经二十四首 其五
黄省曾（明代）

汤谷水淫鬻，扶桑何陆离。九日居其下，一日悬上枝。

控弦鸟落羽，缅想唐尧时。迭运烛九阴，次第浴咸池。
归期
彭汝砺（宋代）

归期元约是花时，曲指花时定可归。日暖拥云迎马首，天寒飘雪点人衣。

老胡泪落不忍别，野鹊性灵相近飞。到得归时春更晚，故园桃李正芳菲。
次韵和邺都赵尚书见寄
魏野（宋代）

将钺截琼瑶，亲题寄山野。
喜若再和羹，味如重啖炙。
身在蜗庐中，心悬雀台下。
龙门许复登，奔驰宁俟驾。
夜寐闻夜有感
王慧（清代）

微风动帘帏，明月穿窗纸。凄其夜三更，万象寂于水。

墙头有栖夜，长啸惨人耳。闻之心凛冽，百虑纷然起。

痛死肠暗摧，念雠发怒指。因忆泉下人，卧病当秋始。

血枯夜不眠，神虚听无主。忽闻此鸟鸣，失惊向余语。

恐是不祥音，悲哀念儿女。执手魂已消，相看泪如雨。

回视壁间镫，青荧如豆许。哀哉念此境，又易两寒暑。

其间翻覆多，变幻难枚举。鬼蜮肆欺凌，孤茕濒九死。

伶仃诸雏弱，何以御狐鼠。愁攻与恨积，胸膈渐成痞。

恐复蹈覆车，谁可托遗累。勉力事刀圭，蔘苓贵无比。

糗粝尚艰辛，何力能致此。微生任浮沈，得失凭天矣。
明忠顺三娘子画象歌
胡延（清代）

蠙珠缀耳围双貂，绿韝控马飞鸾绦。天风吹动周昉笔，胭支漉汁倾生绡。

拂云堆外小垂手，春深留取边关柳。银须冒顿剧风流，纂得外孙为幼妇。

桃僵李代早春时，不遣斑骓嫁袄儿。红镫毡幕羊羔酒，从此青山罢贰师。

解忧下降真游戏，中朝漫洒江都泪。何用重围画美人，翻新更出陈平计。

失妇封胡怒且羞，腰刀帕首走皇州。申申莫听黄婆詈，格格还封孺子侯。

天书朝下泥金色，诏敕阏氏安反侧。娘子军前兔首云，夫人城上蛾眉月。

雄威不竞仗雌风，长见珠帷驻大同。侧鬓低呼乾阿𡝠，翠钿微溜颊涡红。

挏酒如泉杯转递，踏歌悄听娇音脆。红云骨杂换新妆，铃卒偷窥魂欲醉。

避面尹邢花两行，天教重嫁左贤王。不劳须卜归严卫，永使蠕蠕走大荒。

三醮犹能逢赞普，琅琅啰呗飘神雨。抛弓膜拜白衣郎，楼上横飞干道乳。

陈汤傅介等閒看，叉手终依天可汗。谁遣恒河偷照鬓，春愁如水压雕鞍。

马市重开天驷蹶，黄花堡上秋云黑。筹边都尉尔何人，鸳被虫钗充玉帛。

犹记璇宫夜召时，牂江驰传凤车迟。更烦小李将军笔，为写且兰女土司。
柳子玉亦见和因以送之兼寄其兄子璋道人
苏轼（宋代）

不羡腰金照地光，暂时假面弄西凉。
晴窗咽日肝肠暖，古殿朝西屦袖香。
说静故知犹有动，无闲底处更求忙。
先生官罢乘风去，何用区区赋陟冈。
十绝句呈章茂深安抚
陈造（宋代）

密受眉山一印传，斯文千载石林仙。
使君酷似牢之舅，更喜鸾胶续此弦。
九日抵广州
储秘书（清代）

搔首南天对夕晖，越王台畔卸征衣。岧峣楼观临沧海，缥缈人征接翠微。

乡信更无鸿雁达，秋风祇有鹧鸪飞。今朝正是重阳节，何处东篱采菊归。
朝中措·大江流处是庐峰
周紫芝（宋代）

大江流处是庐峰。苍玉照晴空。何事浅鬟浓黛，却成烟雨溟濛。如今纵有，云涛万顷，翠巘千重。传语云间五老，一尊须要君同。
彩书怨
上官婉儿（唐代）

叶下洞庭初，思君万里馀。
露浓香被冷，月落锦屏虚。
欲奏江南曲，贪封蓟北书。
书中无别意，惟怅久离居。
畴依
王柏（宋代）

曾子虽鲁，纤悉不遗。
吾道一贯，以鲁得之。
易箦得正，手足斯启。
仁为己任，死而后已。
偶成
李流谦（宋代）

爷娘把笔祝功名，四十衣衫半是尘。
倦去引杯成独啸，儿阁失学未须嗔。
阮郎归
晏几道（宋代）

粉痕闲印玉尖纤。啼红傍晚奁。旧寒新暖尚相兼。梅疏待雪添。

春冉冉，恨恹恹。章台对卷帘。个人鞭影弄凉蟾。楼前侧帽檐。
龙凤茶
王禹偁（宋代）

样标龙凤号题新，赐得还因作近臣。
烹处岂期商岭外，碾时空想建溪春。
香於九畹芳兰气，圆似三秋皓月轮。
爱惜不尝惟恐尽，除将供养白头亲。
句 其二
石延年（宋代）

震出坤柔变，乾成太极虚。
戏集少陵句
曹彦约（宋代）

山晚浮云合，天寒鸧鸹呼。世人共卤莽，行路日荒芜。

衰谢身何补，低垂气不苏。所过凭问讯，似欲慰穷途。
西园堂榭落成种植毕工偶成口号十首呈参政张
周麟之（宋代）

华堂迥出复出城高，更买邻园彻古壕。
要展渭川千亩竹，賸栽锦里百根桃。
题罨画窗
弘历（清代）

高处霞标小憩居，锤峰列水俯临馀。几棂纱牖谁为画，十笏山房恰受虚。

生色丹青是枫槲，有情活泼在禽鱼。赋诗何必多思歇，其奈当前每起予。
湖上寓居杂咏·其七
姜夔（宋代）

布衣何用揖王公，归向芦根濯软红。
自觉此心无一事，小鱼跳出绿萍中。
草堂同爨呈稚春
林亦之（宋代）

云锦堂前花作堆，寻幽养静属吾侪。
高高下下黄柑树，曲曲斜斜碧草阶。
数点远山如越县，一条寒水似秦淮。
庞公父子能留客，我亦三年忘客怀。
上清
陆龟蒙（唐代）

玉林风露寂寥清，仙妃对月闲吹笙。

新篁冷涩曲未尽，细拂云枝栖凤惊。
乌夜啼
蒋元龙（宋代）

小桃落尽残红。夜来风。又是一番春事、不从容。翠屏掩。芳信断。转愁浓。可惜日长闲暇、小帘栊。
再用前韵并寄孙推官四首 其四
赵蕃（宋代）

我亦端渠似，图中见此坳。一身非惮崄，十日未穷郊。

问水水源绝，逢山山石硗。政便安蹇足，敢说负萧梢。
寄五郎兼示十五郎
陆游（宋代）

八十九十老可惊，白发森然憎镜明。
身当游岱尚少驻，书欲藏山殊未成。
大儿为国戍绝塞，季子伴翁亲短檠。
古人已矣不可作，夜阑抚几叹平生。
蝉
陆九渊（宋代）

风露枯肠里，宫商两翼头。
壮号森木晚，清啸茂林秋。
响泉廊
陈恭尹（清代）

海潮争出入，不激亦长鸣。小榻坐终夜，空山闻瀑声。

听从天籁远，谱作玉琴清。不是成连子，安知移我情。
戏简钱济明 其一
邹浩（宋代）

雨雪相仍势未休，禦寒惟酒胜重裘。谁知旱久犹乾涸，不见玉泉东向流。
水龙吟（九日登城）
黎廷瑞（宋代）

荒城落日西风，满街芳草无行路。楼台羽化，萤飞故苑，蛩吟残础。不减承平，半湖秋月，隔溪烟树。慨江南风景，一朝如许，教人恨、王夷甫。

对酒强推愁去。酒醒来、愁远如故。青萍三尺，阴符一卷，土花尘蠹。试问黄花，花知余否，沈吟无语。拍阑干，空羡平沙落雁，沧波归鹭。
对梅有作六首
赵蕃（宋代）

老来诗兴苦无多，折得梅花奈若何。
便恐飘零不堪触，正须绕树数婆娑。
北轩敧枕
梅挚（宋代）

苦无勤瘁补台网，西院西头冷峭房。
今日铃斋一敧枕，清风不敢傲羲皇。
谢郭总戎惠海味
张弼（明代）

东海先生久住人，品尝识得味偏真。爬沙跋浪横行者，都作将军瓮盎珍。
贾节庵冒夏暑 其五
牟巘（宋代）

吾女去二稚，何处吞声哭。忠孝果何辜，神理谅未烛。
怀来县
陈孚（元代）

榆林青茫茫，寒烟三十里。忽闻鸡犬声，见此千家市。

石桥百尺横，其下跨妫水。人言古妫州，残城无乃是。

民家坐土床，嬉笑围老稚。粝饭侑山葱，劝客颜有喜。

足迹半天下，爱此俗淳美。醉就软莎眠，梦游葛天氏。
侍读给事王公挽辞三首
苏颂（宋代）

当代儒林老，谁知蕴学精。
典章推练达，经术号通明。
簪橐何时去，堂坊一旦成。
汉庭伤贾傅，仕不至公卿。
竹外海棠
卫宗武（宋代）

我有三径园，今为牛马皂。
傍家寻丈地，昔未长荼蓼。
琅玕数十寻，新培岁可考。
幻出一庭阴，咫尺成深窈。
客来可款延，友至或径造。
于时正芳菲，所欠花缭绕。
隔篱旧封植，一种媚而好。
卷翠护春姿，娇红衒天巧。
折来侑清尊，嫣我灰一笑。
绝胜歌舞群，声容托幻眇。
久欲构小亭，为计恨不早。
金屋延阿娇，只恐人易老。
此花擅春妍，独恨易荣槁。
岂若对此君，四时森羽葆。
不惟袪尘俗，端可助吟啸。
良辰集朋簪，杯栏惭草草。
於焉小徜徉，即此是幽讨。
题偶爱
方岳（宋代）

每评吾郡佳山水，当以水西为最奇。
径向水西非具眼，不眠偶爱不渠知。
杂诗四首
张说（唐代）

抱薰心常焦，举旆心常摇。天长地自久，欢乐能几朝。

君看西陵树，歌舞为谁娇。

山闲苦积雨，木落悲时遽。赏心凡几人，良辰在何处。

触石满堂侈，洒我终夕虑。客鸟怀主人，衔花未能去。

剖珠贵分明，琢玉思坚贞。要君意如此，终始莫相轻。

问子青霞意，何事留朱轩。自言心远俗，未始迹辞喧。

过蒙良时幸，侧息吏途烦。簪缨非宿好，文史弃前言。

夕卧北窗下，梦归南山园。白云惭幽谷，清风愧泉源。

十年兹赏废，佳期今复存。挂冠谢朝侣，星驾别君门。

默念群疑起，玄通百虑清。初心灭阳艳，复见湛虚明。

悟灭心非尽，求虚见后生。应将无住法，修到不成名。
妙山孙元济建阁江濒以馆往来士大夫余取韩文公瞰临眇空阁之句题以眇空赋三绝句 其二
曾丰（宋代）

未惯观空空可观，更参向上一机关。大通与我合为一，眼自有馀空自悭。
苦雨
冯时行（宋代）

噎鸠唤雨恼秋魂，唾手笺天恨少文。
卷去行云宜有主，放行飞少恐成群。
蒙蒙遮眼寻山远，点点送愁缘竹闻。
神女工夫遽如许，可能匝地洗妖氛。
寄赵德庄以过去生中作弟兄为韵七首
韩元吉（宋代）

我生少孤贫，四海两兄弟。
拊妪赖母慈，离别几挥涕。
宦游与夫子，中外辄相值。
所恨姓氏殊，孰云情好异。
荔子绝句二首 其一
陆游（宋代）

驿骑星驰亦快哉，筠笼露湿手亲开。不应相与无平素，曾忝戎州刺史来。
诗将
杨公远（宋代）

草木森罗归队伍，溪山辽绕作城池。
过筹決胜应无敌，郊岛从旁作鼓旗。
吊屈平
徐积（宋代）

洞庭湖口君须过，为我回头吊屈平。楚国谁曾怜直道，湘江依旧寄冤声。

反骚义命贤扬子，作赋讥伤陋贾生。若是独醒无不可，荷蓑犹可钓而耕。
奉和江冲陶隐居二十韵 其一
汪炎昶（宋代）

云深行欲迷，但逐樵夫去。遥闻鸡犬声，人家在何处。
斋居呈陈二高三兼似故人黄玄林敏及从弟
周玄（明代）

槐叶阴阴杨柳垂，高斋独坐日斜时。
地经积雨多秋竹，鸟惜残花恋故枝。
卧病山城非中酒，旧游洛社总能诗。
相从每过扬雄宅，一曲阳春慰所思。
由德安去庐山只一舍而予以事趋省不果再往
王慎中（明代）

忆在南康郡，一拜匡庐君。濯缨瀑泉水，长笑石耳闻。

正拟佳游再，其如尘事纷。去兹知不远，空返欲何云。
次韵王宣干秋怀
杨冠卿（宋代）

囊锥脱颖久峥嵘，剑气干霄恨莫平。
江左方思见王导，儿曹谁莫吏渊明。
悲秋欲赋情难极，忧国忘言酒细倾。
高卧东山岁将晚，何如一起为苍生。
立春帖子·太上皇后阁
周必大（宋代）

彩胜宜春字，流霞曼寿觞。
涂歌并里咏，地久对天长。
句
释守恭（宋代）

布发人来绝，术花鹿去多。
初冬客中见小春海棠
赵孟坚（宋代）

一痕朝日界晴窗，森肃清寒昨夜霜。
砚怕生澌微贮水，炉因拨火起余香。
最耽诗帖闲中乐，无奈尘埃客裹忙。
却是小春花谢绝，海棠经月驻经妆。
题画卢仝长须赤脚
方回（元代）

玉川破屋数间洛城中，一时际遇赤尹昌黎公。
赠以大篇意甚侈，不数李渤温造兼石洪。
买羊沽酒分俸给，时攀绿駬下虚空，
月天桃李醺春风。岂惟百世之下知卢仝，
并使长须赤脚名无穷。谁其画者善游戏，
不画卢仝画奴婢。想见煎茶七碗时，
此曹颇亦沾余味。
大德辛丑六月六日游洞霄和杜南谷
邓牧（元代）

南谷仙翁游八极，千山万山远相揖。
翩然一笑玄盖天，草木尘埃总湔涤。
晋人伏虎老空岩，秦代隐仙遗有声。
幸喜仙翁能好客，羽衣谈笑晚风清。
道情偈三首
贯休（唐代）

崆峒老人专一一，黄梅真叟却无无。

独坐松根石头上，四溟无限月轮孤。

非色非空非不空，空中真色不玲珑。

可怜卢大担柴者，拾得骊珠橐籥中。

优钵罗花万劫春，频犁田地绝纤尘。

道吾道者相招好，不是香林采叶人。
宫词八首次契公远正字韵 其八
乃贤（元代）

太液池头新月生，瑶阶最喜晚来晴。贵人忽被西宫召，骑得骅骝款款行。
游西湖
释绍嵩（宋代）

西湖招提三百六，佳处如春有眉目。
一番雨过吞青空，万顷无波鸭头绿。
望湖楼阁独自登，烟霏向背攒寒玉。
想见襄阳孟浩然，此中有句不容续。
道人长坐西山河，骨清气明韵出俗。
久居京阙厌尘土，一夕归心俊如鹄。
明窗为君研破砚，落笔转头风雨速。
龙山深处如定居，就彼结邻容我卜。
双柏亭对雨
石宝（明代）

深春亭馆客来稀，坐看幽花著雨飞。十二碧阑莺语细，江南梦好未思归。
朱坡
杜牧（唐代）

下杜乡园古，泉声绕舍啼。静思长惨切，薄宦与乖暌。

北阙千门外，南山午谷西。倚川红叶岭，连寺绿杨堤。

迥野翘霜鹤，澄潭舞锦鸡。涛惊堆万岫，舸急转千溪。

眉点萱牙嫩，风条柳幄迷。岸藤梢虺尾，沙渚印麑蹄。

火燎湘桃坞，波光碧绣畦。日痕縆翠巘，陂影堕晴霓。

蜗壁斓斑藓，银筵豆蔻泥。洞云生片段，苔径缭高低。

偃蹇松公老，森严竹阵齐。小莲娃欲语，幽笋稚相携。

汉馆留馀趾，周台接故蹊。蟠蛟冈隐隐，班雉草萋萋。

树老萝纡组，岩深石启闺。侵窗紫桂茂，拂面翠禽栖。

有计冠终挂，无才笔谩提。自尘何太甚，休笑触藩羝。
三年除夜
白居易（唐代）

晰晰燎火光，氲氲腊酒香。嗤嗤童稚戏，迢迢岁夜长。

堂上书帐童，长幼合成行。以我年最长，次第来称觞。

七十期渐近，万缘心已忘。不唯少欢乐，兼亦无悲伤。

素屏应居士，青衣侍孟光。夫妻老相对，各坐一绳床。
七月晦日同诸子大雨游三髻山鼓御风之章 其一
叶春及（明代）

千山雷雨震天门，万壑飞流万马奔。莫道游人魂欲断，瑶琴石室倒琼樽。
元正二日喜雪走笔示诸侄
岑安卿（元代）

天花夜逐东风来，千山万山白皑皑。三阳献瑞后土泽，六出呈皑冯夷裁。

漫空冥冥柳絮起，匝地漠漠梨花开。玉龙群飞银海涌，缟鹤万舞琼林摧。

广寒羽衣离素阙，姑射仙子升瑶台。苏卿啮毡心壮烈，王恭披氅身毰毸。

山阴返棹迷处所，东郭破履行徘徊。悬弧鹅鸣误击柝，灞桥驴冻疑衔枚。

山僧有时闻折竹，野客无处寻真梅。枯枝点缀生蓓蕾，宿麦盖覆埋根荄。

气凌市井贵白堕，光粲城郭无黄埃。翰林石鼎月团片，太尉金帐羊羔醅。

重裀群饮绣帷底，一蓑独钓寒江隈。谁怜高士僵欲死，坐觉大地春先回。

欧公白战不持铁，效颦自愧非其材。寒窗一笑呵冻笔，谁能为我贻琼瑰。

东皇夜驾云车来，缟衣两盖光皑皑。平明散作万花落，幻出天皑非人裁。

初疑蜚廉怒驱海，倒捲万叠银山摧。又疑中秋十五夜，月色冷浸玻瓈台。

恍如天女乘白鹤，曼陀落手轻毰毸。又如杨花傍帘幕，垂垂欲下还徘徊。

鸟飞无影人迹灭，瘦马僵缩难加枚。晓云无路空有梦，暗香不度终非梅。

色欺山矾玉屑蕊，冻屈庭草黄金荄。寒威透肌起圆粟，冷艳夺目无纤埃。

呵冰濡我紫毫笔，煖汤热我真珠醅。梁园胜赏犹想像，缤纷不辨隩与隈。

邹枚司马不可见，妍辞秘思堪抽回。谢公作赋千载后，只今谁复摅奇材。

我言诸子毋自缩，荆山俯拾皆玫瑰。
东城
王安石（宋代）

昔予出东城，初见垄上耕。
忽忽日北至，岁月良可惊。
虽云一草死，万物尚华荣。
谁能当此时，叹息微阴生。
百岁令
朱涣（唐代）

瑞芳楼下，有花中君子，群然相聚。笑把筒露浥，来庆黄堂初度。净植无尘，清香近远，人与花名伍。六郎那得，这般潇洒襟宇。运了多少兵筹，依红泛绿，向俭池容与。歌裤方腾持节去，未许制衣湘楚。紫禁荷囊，玉堂莲炬，遍历清华处。归寻太乙，轻舟一叶江渚。
喻兆蕃出世所藏高宗纯皇帝书画小册敬题
郑孝胥（清代）

石渠编宝笈，御笔灿星辰。太上春秋高，翰墨尤入神。

小册仿米倪，超越无昔人。何时落人间，词臣秘奇珍。

伤哉御座移，法物几蒙尘。微闻随弓玉，流转归诸邻。

吾皇似高宗，书势极雄妍。他年收旧物，祀夏还配天。
谢送夏衣
谢枋得（宋代）

南州久客困炎歊，汗浥春衫上白毛。
细葛含风常着看，此情犹胜旧绨袍。
次韵奉酬元渤见过奕棋小饮及观馆阁题名之作
刘一止（宋代）

珠玉当年咳唾成，元刘何自敢齐名。梦回云海西昆逮，春到江村北渚明。

谁为少陵偿酒债，更怜侯喜得诗声。杯中贤圣君休问，局上光阴我独惊。
既为谊夫赋坟庐诗乃蒙和韵再成十首为谢兼简
郭印（宋代）

伏羲画卦后，文字积丘山。
谁知圣人意，要妙唯一言。